雙鵠飛行
作者：周紫芝
朝代：宋

paragraphs: 憶昔江鄉遭亂離，兩翁避地雙鵠飛。
一鵠南翔一鵠北，北鵠墮地南鵠栖。
天長地遠去不返，巢傾卵覆令人悲。
去年賊兵初聚黨，今歲王師方解圍。
舂陵萬户纔有幾，駱谷一家空獨歸。
歸尋故里不知處，白骨支撐滿塗路。
城西有屋無人居，城東有地無屋廬。
仿彿相從舊遊處，淚栖雙睫還欷歔。